  Виталий Пронин С. Шарыпов Алнаш ёрос администрациын.Алнаш ёрослэн йырыз Алексей Семенов пумиськылӥз шаерысьтымы дано спортсменэн Сергей Шарыповен. Ӝог ветлонъя спортъя мастер Серп гуртын вордӥськемын.Сергей Шарыпов туэ Россилэн чемпионатаз 50 иськеме ветлонын 2-тӥ инты, Лымшор Кореяын ортчем дуннеысь егитъёслэн универсиадаязы 3-тӥ инты басьтӥз. Со сяна, Россилэн командаеныз ӵош мыныны кулэ вал Рио-де-Жанейроын ортчем гужем Олимпиадае.Дано спортсмен дор палъёсаз туж шер вуылэ. Сӥзьыл бертылыкуз, ёрос йыр дораз куное ӧтьылӥз. Пумиськонэ озьы ик лыктэмын вал спортсменлэн нырысетӥ тренерез, Удмуртиысь дано тренер Александр Алашеев, ёрос администрациысь мугорез кыдатон культурая но спортъя ёзэн кивалтӥсь Татьяна Карпова. Сергей Шарыпов тодматӥз спортын басьтэм вормонъёсыныз но вераз быдэстоно ужпумъёсыз сярысь. Олимпиадае ветлымтэысьтыз, сюлмыз ӝож кылемын.- 4 арлы одӥг пол ортчылӥсь ӵошатсконлы быдэсак дась вал, - шуэ спортсмен. - Берпуметӥ нуналозяз оски, Олимпиадае пыриськыны лэзёзы шуыса. Номыре уд кары ни табере. Азьпалан вуоно ӵошатсконъёс. Дасяськыны кутскомы Россилэн кубокез понна ӵошатсконлы. Со вуоно арын март толэзе ортчыны кулэ. Та вакытэ мугормес кыдатӥськомы Саранскын. Ӵапак отчы интыяськемын Россиысь спортсменъёслэн ӝог ветлонъя центрзы.Удмуртиысь спортсмен Мордовия команда понна но очкоос люка. Тужгес яратоно сюресэз - 50 иськем. Куронъёс бадӟымесь, нуналаз кык пол тренировкаоссы луо. Ӵукналы быдэ 7-17 иськем бызьыло, нуназе бере эшшо 40 иськем мында. Шутэтскон нуналзы толэзьлы одӥг пол, пе, луэ. Куд-ог дыръя шутэтсконэз но уг адӟыло, азязы пуктэм куронъёсты тренировкаын уг быдэсто ке. Кылсярысь, 2-3 секундлы ке но кылид, уждэ но, уждундэ но келяны быгатод. Спортсменъёсты юн чаклало допинг ласянь, спортсмен котькуд вамышсэ тренерезлы ивортыны кулэ. Пусъем дыре, пусъем интые ӧд вуы ке, горд флаг сёто. Со куинь люкаське ке, спортсменэз кык арлы ӵошатсконъёслэсь палэнто.Сергейлэн нырысетӥ вормонъёсыз сярысь вакчияк вераз нырысетӥ тренерез Александр Алашеев. Нырысь, пе, Сергей возьдаське вал ӝог ветлонлэсь. Но пумен кыстӥськиз, ӟеч результатъёс возьматъяны кутскиз. Нош бызьыло вылэм соос школа коридорын. Пичи интыын 10-20 иськем ортчылӥллям. Александр Алашеев али но пайме Сергей Шарыповлэн чидась луэмезлы, шумпотэ выль вормонъёсызлы.Алнаш ёрослэн йырыз Алексей Семенов лыктэм куноосызлы ёрослэн азинсконъёсыз но сюлмаськонъёсыз сярысь вераз. Вормонъёсыныды быдэс шаермес, Россимес данъяськоды, шуиз. Тазалык, выль вормонъёс сӥзьыса, чибориё телевизор кузьмаз.Людмила Сурчакова Теги: Егитъёс  